കോര്പറേഷന്റെ പേരില് മാലിന്യം തള്ളിയിട്ടും അനങ്ങാതെ മേയര് തൃശൂര്: കോര്പറേഷന് അനുമതിയുടെ മറവില് കക്കൂസ് മാലിന്യം തള്ളിയതു പിടിച്ചിട്ടും നടപടിയെടുക്കാതെ മേയര്. കഴിഞ്ഞ ദിവസം രാത്രിയാണ് കോര്പറേഷന് ഡ്യൂട്ടി എന്നെഴുതി ഒട്ടിച്ച ടാങ്കറില് നഗരത്തില് ഗിരിജ തിയേറ്ററിനു സമീപം കക്കൂസ് മാലിന്യം തട്ടിയത്. സംഭവമറിഞ്ഞ് കൗണ്സിലര് ജോണ് ഡാനിയലും നാട്ടുകാരും ചേര്ന്നു കൈയോടെ പിടികൂടി പോലീസില് ഏല്പിക്കുകയായിരുന്നു. വിയ്യൂര് പോലീസാണ് നടപടികളെടുക്കുന്നത്. എന്നാല്, കോര്പറേഷന്റെ പേരില് മാലിന്യം കൊണ്ടുതട്ടിയിട്ടും മേയറും ആരോഗ്യ സ്റ്റാന്ഡിംഗ് കമ്മിറ്റിയും യാതൊരു നടപടിയും എടുത്തിട്ടില്ല. കക്കൂസ് മാലിന്യം തട്ടുന്നതിനു സംരക്ഷണം നല്കി ഗുണ്ടാസംഘങ്ങളും പ്രവര്ത്തിക്കുന്നുണ്ടെന്നു പറയുന്നു. ഇവരുടെ ബലത്തിലാണ് നഗരത്തില്തന്നെ കക്കൂസ് മാലിന്യം തട്ടുന്നത്. ഗിരിജ തിയേറ്ററിനു സമീപം മാലിന്യം തട്ടുന്പോള് പോലീസ് പട്രോളിംഗ് വാഹനം അതുവഴി പോയിട്ടും തിരിഞ്ഞു നോക്കിയില്ലെന്നതു പോലീസിന്റെ ഒത്താശയും ഇതിനുണ്ടെന്നതിനു തെളിവാണെന്നു കൗണ്സിലര് ജോണ് ഡാനിയല് ചൂണ്ടിക്കാട്ടി. ഇത്തരം കേസുകളൊക്കെ ഗുണ്ടാസംഘങ്ങളും പോലീസും ചേര്ന്നു തേച്ചുമായ്ച്ച് കളയുകയാണ് ചെയ്യുന്നത്. വിഷയം കൗണ്സില് യോഗത്തില് ചര്ച്ചചെയ്യണമെന്നും കോര്പറേഷന് നല്കിയിട്ടുള്ള അനുമതി റദ്ദാക്കണമെന്നുമാവശ്യപ്പെട്ടു കൗണ്സിലര് ജോണ് ഡാനിയല് മേയര്ക്കു കത്തു നല്കി.